Poul Rotbøll fra Hanstholm er sådan en, som enhver forening drømmer om. Hver eneste uge bruger han omkring 20 timer på at hjælpe til i fodboldklubben, som måske har Danmarks mest forkælede serie 2 hold. - Selvom det bare er serie 2, så kan man godt gøre lidt ekstra ud af det, lyder det fra den vaskeægte ildsjæl. - Jeg får efterhånden mange rosende ord med for det her, fortæller Poul Rotbøll. Og det lyder velfortjent, for holdleder Poul Rotbøll bruger frivilligt cirka 20 timer om ugen i klubben. - Han er ved at skrive sig ind i legendestatus her i klubben. Han betyder så meget. Han har en kæmpe passion for os og for hele klubben, fortæller Uffe Skinnerup Jensen, der bærer anførerbindet i Hanstholm IF. Overnatning i klubhuset Ingen i klubben er i tvivl om, at Poul går all in. - Jeg har sommetider overnattet hernede, når jeg har været lidt bagefter med at gøre tingene klar, fortæller Poul Rotbøll. Og han har ikke tænkt sig at stoppe foreløbigt. - Så længe jeg har det arbejde, jeg har og så ikke har hverken kone eller børn, så har jeg tid nok i hvert fald, lyder det fra holdlederen. Og med sådan en mand på sidelinjen, så vinder Hanstholm hver gang uanset resultatet. - Jeg har spillet mange steder, og det her er en af de vildeste ting, jeg nogensinde har været med til, mener anfører Uffe Skinnerup Jensen. Og træneren er helt enig. - Det er firmaets mand. Det er der slet ingen tvivl om, siger Per Linde Kristiansen.

Referat:
Hver eneste uge bruger Poul Rotbøll omkring 20 timer på at hjælpe til i fodboldklubben. Det giver ham legendestatus i serie 2-klubben.